**Ministru kabineta noteikumu projekta** **„****Grozījumi Ministru kabineta 2009.gada 19.maija noteikumos Nr.450 „Kārtība, kādā slēdz un izbeidz līgumu par nolietotu transportlīdzekļu, preču un izstrādājumu iepakojuma un vienreiz lietojamo galda trauku un piederumu vai videi kaitīgu preču atkritumu apsaimniekošanu, lai saņemtu atbrīvojumu no dabas resursu nodokļa samaksas”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | Noteikumu projekts „Grozījumi Ministru kabineta 2009.gada 19.maija noteikumos Nr.450 „Kārtība, kādā slēdz un izbeidz līgumu par nolietotu transportlīdzekļu, preču un izstrādājumu iepakojuma un vienreiz lietojamo galda trauku un piederumu vai videi kaitīgu preču atkritumu apsaimniekošanu, lai saņemtu atbrīvojumu no dabas resursu nodokļa samaksas”” (turpmāk – noteikumu projekts) izstrādāts, ņemot vērā izstrādes procesā esošos noteikumus „Grozījumi Ministru kabineta 2009.gada 3.novembra noteikumos Nr.1293 „Kārtība, kādā atbrīvo no dabas resursu nodokļa samaksas par iepakojumu un vienreiz lietojamiem galda traukiem un piederumiem”” un „Grozījumi Ministru kabineta 2009.gada 3.novembra noteikumos Nr.1294 „Kārtība, kādā atbrīvo no dabas resursu nodokļa samaksas par videi kaitīgām precēm”” un Tieslietu ministrijas izteiktos ierosinājumus par noteikumu projekta izstrādi.  Tieslietu ministrija norāda uz nepieciešamību savstarpēji saistīto regulējumu par apsaimniekošanas līguma slēgšanas un izbeigšanas kārtību, kas izriet no Dabas resursu nodokļa likuma pilnvarojuma, apvienot vienos Ministru kabineta noteikumos. |
| 2. | | Pašreizējā situācija un problēmas | Ministru kabineta 2009.gada 3.novembra noteikumos Nr.1293 „Kārtība, kādā atbrīvo no dabas resursu nodokļa samaksas par iepakojumu un vienreiz lietojamiem galda traukiem un piederumiem” (turpmāk – MK noteikumi Nr.1293) un Ministru kabineta 2009.gada 3.novembra noteikumos Nr.1294 „Kārtība, kādā atbrīvo no dabas resursu nodokļa samaksas par videi kaitīgām precēm” (turpmāk – MK noteikumi Nr.1294) ir noteikts, ka apsaimniekošanas līgumu starp Latvijas vides aizsardzības fonda administrāciju (turpmāk – fonda administrācija) un nodokļa maksātāju vai apsaimniekotāju slēdz uz laika posmu līdz trim gadiem, tomēr nav noteikts, kādos gadījumos līgumu slēdz uz trim gadiem un kādos – uz īsāku laika periodu. Šāda nenoteiktība komersantiem rada bažas, vai līgums nepamatoti netiek slēgts uz īsāku laika periodu.  Praksē fonda administrācija ir saskārusies ar gadījumiem, kad nodokļa maksātājs vai apsaimniekotājs neīsteno vai īsteno nepilnā mērā apsaimniekošanas plānā norādīto, tomēr normatīvajos aktos nav pietiekoši skaidri noteikts, ka par šādiem trūkumiem ir laužams apsaimniekošanas līgums un pārtraucams atbrīvojums no dabas resursu nodokļa samaksas.  Pašreizējā noteikumu tekstā vēl ir norādīts iepriekšējais ministrijas nosaukums – Vides ministrija. |
| 3. | | Saistītie politikas ietekmes novērtējumi un pētījumi | Nav attiecināms |
| 4. | | Tiesiskā regulējuma mērķis un būtība | Ar noteikumu projektu noteikti nosacījumi, pie kādiem līgums ar Latvijas vides aizsardzības fonda administrāciju tiek slēgts uz vienu gadu un kādos - uz trim gadiem. Līgumu slēgs un līdz ar to atbrīvojumu no dabas resursu nodokļa samaksas piešķirs uz gadu, ja apsaimniekotājs vai nodokļa maksātājs iesniegumu iesniegs pirmo reizi vai iepriekšējā apsaimniekošanas līguma darbības laikā tam būs konstatēti pārkāpumi, kuru rezultātā izbeigts apsaimniekošanas līgums. Gadījumos, kad iesniegums tiks iesniegts atkārtoti (lai turpinātu jau iepriekšējā apsaimniekošanas līguma laikā izveidotās apsaimniekošanas sistēmas darbību) un iepriekšējā apsaimniekošanas līguma darbības laikā tam nebūs konstatēti pārkāpumi, kuru rezultātā izbeigts apsaimniekošanas līgums, apsaimniekošanas līgumu varēs noslēgt un atbrīvojumu piešķirt uz trim gadiem. Iepriekš šāds termiņu dalījums noteikumos nebija noteikts.  Lai nodrošinātu komersantus ar skaidru un pietiekamu informāciju, noteikumu projektā noteikti konkrēti gadījumi, kuros var lauzt apsaimniekošanas līgumu:   * ja divu nedēļu laikā pēc paskaidrojuma pieprasījuma saņemšanas nodokļa maksātājs vai apsaimniekotājs nav iesniedzis fonda administrācijā pieprasīto paskaidrojumu vai paskaidrojums nesatur pierādījumus par trūkumu novēršanu vai par apstākļiem, kas nav atkarīgi no nodokļa maksātāja vai apsaimniekotāja un kuru dēļ nav pildītas apsaimniekošanas līguma saistības; * ja trīs mēnešu laikā pēc pārkāpuma konstatācijas tiek konstatēts jauns pārkāpums; * ja nodokļa maksātājs vai apsaimniekotājs sniedzis nepatiesu informāciju.   Šie papildinājumi veikti ar mērķi novērst nodokļa maksātāju un apsaimniekotāju paviršu apsaimniekošanas sistēmas īstenošanu un pārkāpumu tikai formālu novēršanu.  No apsaimniekošanas līguma pielikuma par konkrētiem produktu veidiem tiek izslēgti tie nodokļa maksātāji, kas ir izslēgti no elektrisko un elektronisko iekārtu ražotāju reģistra vai bateriju vai akumulatoru ražotāju reģistra. Normatīvie akti nosaka, kuros gadījumos šāda reģistrācija ir nepieciešama. Līdz arto, ja komersants nav atbilstoši reģistrējies, nav pamata slēgt līgumu ar šo komersantu un tā rezultātā piešķirt atbrīvojumu no dabas resursu nodokļa samaksas par šīm produktu grupām.  Noteikumi papildināti ar nosacījumu, ka gada laikā nodokļa maksātājs drīkst tikai vienu reizi mainīt apsaimniekotāju. Šis punkts ietverts, lai liktu nodokļa maksātājam jau sākotnēji rūpīgāk izvēlēties apsaimniekotāju, ar kuru slēgt līgumu. Analoga norma jau pastāv attiecībā uz izlietotā iepakojuma apsaimniekošanu, un ar šo noteikumu projektu šī norma tiek attiecināta arī uz videi kaitīgu preču un nolietotu transportlīdzekļu apsaimniekošanu. No MK noteikumiem Nr.1293 un MK noteikumiem Nr.1294 svītroti punkti, kas nosaka apsaimniekošanas līguma slēgšanas un izbeigšanas kārtību, un atbilstošs regulējums ir iekļauts šajā noteikumu projektā.Šāds regulējums ir ietverts, arī lai samazinātu risku neizpildīt valstij kopumā noteiktās dažādu atkritumu veidu reģenerācijas normas, kas var beigties pat ar soda sankcijām no Eiropas Komisijas puses. Kā prakse iepriekš jau ir pierādījusi, bieža un dažkārt nepārdomāta apsaimniekotāju maiņa palielina minēto risku, kā arī rada risku nodokļa maksātājam un apsaimniekotājam, ka netiks apsaimniekots noteiktais daudzums atkritumu, kā rezultātā Dabas resursu nodokļa likums paredz piemērot soda sankcijas. Bez tam bieža maiņa apdraud arī atbilstošo produktu un atkritumu pareizu uzskati un atbildības sadalījumu, kas arī var novest pie sankcijām nodokļa maksātājam un apsaimniekotājam.  Lai samazinātu savas izmaksas par izlietotā iepakojuma apsaimniekošanu, nodokļa maksātājs var apgalvot vienam no apsaimniekotājiem, kas informāciju par radītā izlietotā iepakojuma apjomu tas iesniegs jau nākamajam apsaimniekotājam. Savukārt nākamais apsaimniekotājs neuzņemas atbildību par apjomu, kas radīts pirms līguma spēkā stāšanās datuma.  Prakse rāda, ka biežas apsaimniekotāju maiņas rezultātā samazinās kopējais apsaimniekotais apjoms. Nodokļa maksātājam vairākkārtīgi mainot apsaimniekotājus gada laikā, palielinās risks apzināti vai neapzināti norādīt neatbilstošus izlietotā iepakojuma apjomus. Tādējādi gada beigās kopumā var netikt pārstrādāts nepieciešamais minimālais nodokļa maksātāja radītā izlietotā iepakojuma apjoms.  Bieža apsaimniekotāju maiņa var radīt arī finansiālas problēmas nodokļa maksātājam, jo kādā brīdī tas var nepaspēt savlaicīgi noslēgt līgumu ar nākamo apsaimniekotāju, kā rezultātā nodokļa maksātājam kādu periodu nav piemērots atbrīvojums no dabas resursu nodokļa samaksas. Maksa, ko nodokļa maksātājs maksā apsaimniekotājam, ir vairākas reizes zemāka kā dabas resursu nodokļa apmērs.  Noteikumu projektā precizēts ministrijas nosaukums uz Vides aizsardzības un reģionālās attīstības ministriju. |
| 5. | | Projekta izstrādē iesaistītās institūcijas | Vides aizsardzības un reģionālās attīstības ministrija un Latvijas vides aizsardzības fonda administrācija. |
| 6. | | Iemesli, kādēļ netika nodrošināta sabiedrības līdzdalība | Nav attiecināms |
| 7. | | Cita informācija | Nav |
| **II. Tiesību akta projekta ietekme uz sabiedrību** | | | |
| 1. | Sabiedrības mērķgrupa | | Dabas resursu nodokļa maksātāji par videi kaitīgām precēm, iepakojumu un transportlīdzekļiem un šo preču grupu apsaimniekotāji. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | Nav attiecināms |
| 3. | Tiesiskā regulējuma finansiālā ietekme | | Gadījumā, ja nodokļa maksātājam vai apsaimniekotājam iestājas kāds no noteikumu projektā minētajiem gadījumiem, kura rezultātā fonda administrācija lauž ar to apsaimniekošanas līgumu, tiek pārtraukts arī atbrīvojums no dabas resursu nodokļa samaksas un līdz jauna apsaimniekošanas līguma noslēgšanai ir jāmaksā dabas resursu nodoklis, kas vairumā gadījumu ir augstāks par apsaimniekošanas maksu. |
| 4. | Tiesiskā regulējuma nefinansiālā ietekme | | Nav attiecināms |
| 5. | Administratīvās procedūras raksturojums | | Nav attiecināms |
| 6. | Administratīvo izmaksu monetārs novērtējums | | Nav attiecināms |
| 7. | Cita informācija | | Nav |

**Anotācijas III un V sadaļa – nav attiecināms**

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Papildus noteikumu projektam tiek virzīti grozījumi Ministru kabineta 2009.gada 3.novembra noteikumos Nr.1293 „Kārtība, kādā atbrīvo no dabas resursu nodokļa samaksas par iepakojumu un vienreiz lietojamiem galda traukiem un piederumiem” un Ministru kabineta 2009.gada 3.novembra noteikumos Nr.1294 „Kārtība, kādā atbrīvo no dabas resursu nodokļa samaksas par videi kaitīgām precēm”.  Atbildīgā institūcija par grozījumu izstrādi abiem noteikumu projektiem ir Vides aizsardzības un reģionālās attīstības ministrija. Noteikumu projekti izsludināti Valsts sekretāru 2012.gada 17.maija sanāksmē (protokols Nr.20 21.§; VSS-484) un Valsts sekretāru 2012.gada 24.maija sanāksmē (protokols Nr.21 23.§; VSS-524). |
| 2. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Noteikumu projektā iekļautie punkti sākotnēji bija iekļauti noteiktumu projektos „Grozījumi noteikumos Nr.1293” un „Grozījumi noteikumos Nr.1294”, kas tika ievietoti Vides aizsardzības un reģionālās attīstības ministrijas mājas lapā 2012.gada 27.martā. |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Par konkrētajiem punktiem komentāri saņemti no Latvijas Elektrotehnikas un elektronikas rūpniecības asociācijas, kas iesaka prasīt apsaimniekošanas plānā norādīt līgumpartneru reģistrācijas numuru un datumu elektrisko un elektronisko iekārtu ražotāju reģistrā vai bateriju vai akumulatoru ražotāju reģistrā, ja šāda reģistrācija noteikta Ministru kabineta 2011.gada 26.aprīļa noteikumos Nr.323 "Noteikumi par elektrisko un elektronisko iekārtu ražotāju un bateriju vai akumulatoru ražotāju reģistrācijas kārtību un samaksu par datu uzturēšanu", kā arī noteikt pienākumu informēt fonda administrāciju par līgumpartneru izmaiņām šajos reģistros. Sniegtie ieteikumi iestrādāti noteikumu projektā. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Vides aizsardzības fonda administrācija un Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām | Nav attiecināms |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav attiecināms |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav attiecināms |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav attiecināms |
| 6. | Cita informācija | Nav |

Iesniedzējs:

Vides aizsardzības un

reģionālās attīstības ministrs E.Sprūdžs

Vīza:

Valsts sekretārs A.Antonovs

20.02.2013 12:14

1487

T.Alekse

67026479, [tatjana.alekse@varam.gov.lv](mailto:tatjana.alekse@varam.gov.lv)